# Les Œuvres de François Rabelais (Éditions Marty-Laveaux)/LeCinquiemeLivre/2
### Comment l’Iſle ſonnante auoit eſté habitee par les Siticines lesquels eſtoyent deuenus oiſeaux. Chapitre II.

Nos ieuſnes paracheuez l’hermite nous bailla vne lettre adreſſante à vn qu’il nommoit Albian camat, maiſtre Aeditue de l’Iſle ſonnante, mais Panurge le ſaluant l’appela maiſtre Antitus. C’eſtoit vn petit bon-homme vieux, chauue, à muzeau bien enluminé, & face cramoiſie. Il nous fiſt treſque bon recueil par la recommandation de l’hermite, entendant qu’auions ieuſné comme a eſté declaré. Apres auoir treſ-bien repeu nous expoſa les ſingularitez de l’Iſle, affermant qu’elle auoit premierement eſté habitee par les Siticines, mais par ordre de nature comme toutes choſes varient ils eſtoient deuenus oiſeaux. Là i’eus pleine intelligence de ce qu’Atteius Capito, Pollux, Marcellus, A. Geſtius, Athenæus, Suidas, Ammonius, & autres auoyent eſcrit des Siticines & Sicinniſtes, & difficile ne nous ſembla croire les transformations de Nyctimene, Progne, Itys, Alcmene, Antigone, Tereus, & autres oiſeaux. Peu auſſi de double fiſmes des enfans Matrobrine conuertis en Cignes, & des hommes de Pallene en Thrace, leſquels ſoubdain que par neuf fois ſe baignent au palude Triconique, ſont en oiſeaux transformez. Depuis autre propos ne nous tint que de cages & d’oiſeaux. Les cages eſtoient grandes, riches, ſomptueuſes, & faictes par merueilleuſe architecture.
Les oiſeaux eſtoient grands, beaux & polis à l’auenant, bien reſemblans les hommes de ma patrie, beuuoient & mangeoient comme hommes, eſmoutiſſoient comme hommes, pedoient & dormoient & rouſtinoient comme hommes, brief à les veoir de prime face euſſiez dit que fuſſent hommes, toutesfois ne l’eſtoient mie, ſelon l’inſtruction de maiſtre Aeditue : mais proteſtant qu’ils n’eſtoient ny ſeculiers ny mondains. Auſſi leur pennage nous mettoit en reſuerie, lequel aucuns auoient tout blanc, autres tout noir, autres tout gris, autres miparti de blanc & noir, autres tout rouge, autres parti de blanc & bleu, c’eſtoit belle choſe de les veoir. Les maſſes il nommoit Clergaux, Monagaux, Preſtregaux, Abbegaux, Eueſgaux, Cardingaux, & Papegaut, qui eſt vnique en ſon eſpece. Les femelles il nommoit Clergeſſes, Monageſſes, Preſtregeſſes, Abbegeſſes, Eueſgeſſes, Cardingeſſes, Papegeſſe. Tout ainſi toutefois, nous diſt-il, comme entre les abeilles hantent les freſlons, qui rien ne font fors tout manger & tout gaſter, auſſi depuis trois cens ans ne ſcay comment entre ces royeux oiſeaux eſtoit par chaſcune quinte lune auolé grand nombre de cagots leſquels auoient honny & conchié toute l’Iſle tant hideux & monſtrueux que de tous eſtoient reffuis. Car tous auoient le col tors, & les pattes pelues, les griphes & ventre de harpies, & les culs de Stimphalides, & n’eſtoit poſſible les exterminer, pour vn mort en auoloit vingt quatre. Ie y ſouhaitoye quelque ſecond Hercules pour ce que frere Iehan y perdit le ſens par vehemente contemplation, & à Pantagruel aduint ce qu’eſtoit aduenu à meſſire Priapus, contemplant les ſacrifices de Ceres, par faute de peau.
* ↑ Les Siticines leſquels eſtoyent deuenus oiſeaux. « Toute cette fiction de moines et de prêtres, qui de siticines étaient devenus oiseaux, est tirée du Mirabilis liber, où on lit, première partie, folio 191 : « Aues chriſtianos ſignificant religioſos. » (Le Motteux)
* ↑ Albian camat. Ms. : Abihen Camar.
* ↑ Aeditue. Du latin ædituus, sacristain.
* ↑ Siticines & Sicinniſtes. Chantres des funérailles. « Nos autem in Capitonis Attei conjectaneis invenimus siticines appellatos, qui apud sitos canere soliti essent, hoc est vita functos et sepultos ; eosque habuisse proprium genus tubæ… Quos sicinistas vulgus dicit, qui rectius locuti sunt sicinnistas, littera n gemina, dixerunt. Sicianium enim genus veteris saltationis fuit. Saltabundi autem canebant qua ; nunc stantes canunt. » (Aulu Gelle, XX, 2 et 3)
* ↑ Enfans Matrobrine. Ms : Infans de Matabrune. Voyez Le Chevalier au Cygne.
* ↑ Hommes de Pallene. Esse viros fama est in Hyperborea Pallene, Qui soleant levibus velari corpora plumis ; Quum Tritoniacam novies subiere paludem. (Ovide, Métamorphoses, liv. XV, v. 356)
* ↑ Comme hommes. Passavant dit à Pierre Lizet en lui parlant des Luthériens de Genève : « Ipſi loquuntur, comedunt & bibunt ſicut homines. » (Théodore de Bèze, Epiſtola Paſſavantii ad Petrum Lizetum, 1553)
* ↑ Et à Pantagruel aduint… Ceci n’est pas dans le manuscrit. De l’Aulnaye n’a pas hésité à substituer, sans l’autorité d’aucun texte, le nom de Panurge à celui de Pantagruel dont la gravité et la décence lui paraissaient compromises. Mais dans le cinquième livre cet endroit n’est pas le seul où le caractère des personnages soit mal observé. — Ce n’est pas dans les fêtes de Cérès, mais de Cybèle qu’Ovide (Fastes, VI, 332) nous représente Priape, « ruber hortorum custos, » contemplant Vesta dans son sommeil, comme Pantagruel regardait les clergesses.